Päätöslauselma aiheesta "Napolissa 2. ja 3. joulukuuta 2003 pidettävä kuudes Euro-Välimeri-konferenssi"

(2004/C 73/15)

ALUEIDEN KOMITEA, joka

ottaa huomioon komission tiedonannon neuvostolle ja Euroopan parlamentille Napolissa 2. ja 3. joulukuuta 2003 pidettävän ulkoministerien VI Euro-Välimeri-kokouksen valmistelusta (Barcelona VI)(1), johon Euroopan komissio on 5. marraskuuta 2003 pyytänyt alueiden komiteaa ottamaan kantaa,

ottaa huomioon paikallis- ja aluehallinnon edustajien Livornossa 31. lokakuuta 2003 alueiden komitean aloitteesta pitämän konferenssin päätelmät; konferenssin teema oli "Kohti uutta Euro-Välimeri-aluetta",

ottaa huomioon 9. lokakuuta 2003 antamansa lausunnon (CdR 175/2003 fin) aiheesta "Komission tiedonanto neuvostolle ja Euroopan parlamentille - Laajempi Eurooppa ja naapuruus: uusi kehys suhteille EU:n itäisiin ja eteläisiin naapureihin",

ottaa huomioon 20. syyskuuta 2000 antamansa lausunnon (CdR 123/2000 fin) aiheesta "Alue- ja paikallisviranomaisten asema Euroopan unionin yhteisessä Välimeri-strategiassa"(2),

ottaa huomioon 16. helmikuuta 2000 antamansa päätöslauselman (CdR 40/2000 fin) aiheesta "Hajautettu yhteistyö sekä alue- ja paikallisyhteisöjen rooli Euro-Välimeri-kumppanuudessa"(3),

ottaa huomioon Euroopan komission 5. marraskuuta 2003 esittämän pyynnön laatia suuntaa-antava selvitys, jossa arvioidaan Barcelonan prosessin edistymistä, analysoidaan Välimeren kumppanuusvaltioiden kanssa voimassa olevien assosiaatiosopimusten toimivuutta ja tarkastellaan AK:n kokemuksia EU-alueiden ja Välimeren etelänpuoleisten maiden alueiden välisen yhteistyön kehittymisestä tai Välimeren etelärannikon maiden keskinäisen yhteistyön edistymisestä,

Hyväksyi 20. marraskuuta 2003 pitämässään täysistunnossa yksimielisesti seuraavan päätöslauselman.

Alueiden komitea

1. korostaa painokkaasti tarvetta antaa Euro-Välimeri-kumppanuudelle uutta pontta ja katsoo, että Välimeren maiden talous- ja yhteiskuntaelämän sekä demokratian kehittäminen on ratkaisevaa sekä Välimeren eteläpuolisten valtioiden kannalta että myös laajentuvan Euroopan unionin tulevaisuuden kannalta.

2.1. kiinnittää erityistä huomiota kumppanuuden demokraattiseen ulottuvuuteen ja suhtautuu siksi myönteisesti ehdotukseen perustaa uusi parlamentaarinen Euro-Välimeri-yleiskokous.

2.2. pahoittelee sitä, että Välimeren maille myönnetään niukasti rahoitusta eurooppalaisen ihmisoikeus- ja demokratia-aloitteen (EIDHR) piiriin kuuluvista laaja-alaisista ohjelmista, joilla MEDA:n demokratiaohjelmat on korvattu MEDA II:sta lähtien.

3.1. kehottaa paikallis- ja alueviranomaisia osallistumaan entistä aktiivisemmin toimintaan, sillä ne ovat päätoimijoita rakennettaessa Välimeren tuntumaan vapauteen, vakauteen ja vaurauteen perustuvaa aluetta. Paikallis- ja alueviranomaisten osallistaminen olisi varmistettava perustamalla elin, jossa ne olisivat edustettuina Eurooppa-Välimeri-kumppanuuden institutionaalisissa puitteissa.

3.2. on valmis jakamaan kokemukset, joita komitean jäsenet ovat hankkineet yhteyksien luomisesta ehdokasmaiden paikallis- ja alueviranomaisiin laajentumisprosessin aikana.

4.1. viittaa Kreetassa 26. ja 27. toukokuuta 2003 järjestetyn ministerikokouksen päätelmiin, joissa tähdennetään, että alue- ja paikallisviranomaiset voivat edistää merkittävällä tavalla kansojen ja kulttuurien välistä vuoropuhelua hajautetun yhteistyön ja ystävyyskaupunkitoiminnan avulla. Alue- ja paikallisviranomaiset voitaisiinkin ottaa entistä tiiviimmin mukaan tähän tehtävään, jolla on keskeinen asema Euro-Välimeri-kumppanuudessa.

4.2. korostaa näin ollen tarvetta luoda ystävyyskaupunkitoiminnalle asianmukainen oikeusperusta.

4.3. suhtautuu myönteisesti kansojen ja kulttuurien vuoropuhelua edistävän Euro-Välimeri -säätiön perustamiseen ja katsoo sen olevan Euro-Välimeri-kumppanuuden toteutumisen kannalta olennainen tekijä. Komitea ehdottaa, että sille annettaisiin mahdollisuus osallistua suoraan säätiön toimintaan.

5. ehdottaa, että hajautetusta Euro-Välimeri-yhteistyöstä tehdään yksi Barcelonan prosessin pilareista, ja suosittaa, että määritellään Välimeren alueen alue- ja paikallisviranomaisille tarkoitetun alueiden ja valtioiden välisen yhteistyöohjelman suuntaviivat. Toiminnassa tulisi keskittyä erityisiin koulutusohjelmiin, joissa pyrittäisiin luomaan hallintokapasiteettia.

6. katsoo, että unionin ja Välimeren alueen vapaakauppa-alueen(4) luomisen ennakkoehtona on alueellisten ja alueellista tasoa alempien tasojen perusrakenteiden kehittäminen televiestinnän, liikenteen, energian, tutkimuksen ja koulutuksen alalla.

7. katsoo, että lisäksi tulisi kiinnittää erityistä huomiota paikallistasolla vaikuttavaan sosiaalipolitiikkaan, jonka kohderyhmänä ovat erityisesti lapset, nuoret ja naiset.

8. katsoo, että Välimeren alueen maahanmuuttokysymyksen ratkaiseminen edellyttää tiukkaa eurooppalaista maahanmuuttopolitiikkaa, jonka lähtökohtana on maahanmuuttajien kotouttaminen. Välimeren alueen paikallis- ja alueviranomaisten on pystyttävä ratkaisemaan pakolaisiin ja turvapaikan hakijoihin liittyvät humanitaariset ongelmat. Maahanmuuttajien lähtömaiden kanssa tehtävän yhteistyön ja laittoman maahanmuuton koordinoidun torjunnan osalta AK suhtautuu erityisen myönteisesti komission ehdotukseen luoda siirtolaisuudelle oikeusperusta ja lisätä unionin ulkopuolisten maiden kanssa tehtävään yhteistyöhön keskittyvän uuden välineen määrärahoja(5).

9. katsoo, että kansalaisten tietoisuutta Euro-Välimeri-kumppanuuden tavoitteista tulisi lisätä Välimeren molemmin puolin. Komitea suosittaa, että päätetään käynnistää erityinen tiedotus- ja valistusohjelma, johon osallistuvat Välimeren pohjois- ja etelärannan alue- ja paikallisviranomaiset.

10. tukee aloitteita, joita alueet ja kaupungit suoraan tai välillisesti järjestöjensä kautta ovat tehneet antaakseen oman panoksensa kuudenteen Euro-Välimeri-konferenssiin, jonka tarkoituksena on antaa Euro-Välimeri-kumppanuudelle todellinen demokraattinen ulottuvuus.

11. kehottaa puheenjohtajavaltio Italiaa tarjoamaan komitealle mahdollisuuden osallistua aktiivisesti kuudenteen Euro-Välimeri-konferenssiin.

12. valtuuttaa puheenjohtajansa toimittamaan päätöslauselman komissiolle, Euroopan parlamentille ja neuvostolle.

Bryssel, 20. marraskuuta 2003.

Alueiden komitean

puheenjohtaja

Albert Bore

(1) KOM(2003) 610 lopullinen, 15.10.2003.

(2) EYVL C 22, 24.1.2001, s. 7.

(3) EYVL C 156, 6.6.2000, s. 47.

(4) Barcelonan julistuksessa asetetaan tavoite, jonka mukaan unionin ja Välimeren alueen vapaakauppa-alue tulisi luoda vuoteen 2010 mennessä.

(5) KOM(2003) 355 lopullinen.